**Matej Meštrović** (Zagreb, 16. lipnja 1969.), hrvatski pijanist i skladatelj. Sin je pijanistice Sretne Meštrović.

Životopis
---------

Matej Meštrović jedan je od najsvestranijih hrvatskih umjetnika. Rođen je 16.06.1969. u Zagrebu u umjetničkoj obitelji. Nakon završene srednje Funkcionalne muzičke škole, smjer klavir u klasi prof. Ljerke Čavić – Tomčik, upisuje Muzičku Akademiju u Novom Sadu u klasi prof. Arbo Valdma. Godine 1988. prelazi na Muzičku akademiju u Zagrebu u klasu prof. Pavice Gvozdić te apsolvira godine 2000. Prvi veći nastup održava kao šestogodišnjak u Hrvatskom glazbenom zavodu. Od 1982. do 1990. godine osvaja prve nagrade na bijenalnim natjecanjima učenika i studenata Hrvatske i bivše Jugoslavije.
Na Danima hrvatske glazbe sudjeluje kao najmlađi kompozitor (1985).
U siječnju 1990. godine "spašava" praizvedbu baleta "KRALJEVO" Borisa Papandopula pročitavši i naučivši za tri dana kompletan rukopis ovog opsežnog glazbenog djela, dva tjedna prije premijere. Nakon "KRALJEVA" godinu dana radi u zagrebačkom Hrvatskom narodnom kazalištu kao korepetitor. Iste godine vodi zbor dječačkog sjemeništa u Zagrebu.

Uspješan je glazbenik i skladatelj, a ogledao se i kao redatelj u domeni dokumentarnog i putopisnog filma, za što je dobio niz nagrada u Hrvatskoj i inozemstvu. 

Nastupio je na festivalu nove umjetničke glazbe Muzičkom biennalu u Zagrebu s američkom harfisticom Georgiom Kelly. 

U Amsterdamu je dvije godine skladao operu "Gypsy Girl" za talijanskog dirigenta i producenta operne glazbe Giuseppea Raffu. 

Dobitnik je Nagrade Grada Zagreba za izvanrednu realizaciju hrvatskog paviljona i izložbe na Svjetskoj izložbi EXPO ’98. u Lisabonu.

Često surađuje s redateljem i putopiscem Stipom Božićem. Njegova glazba skladana za Božićeve dokumentarne filmove "Dubine", "Sjeverni Pol" , "Dhalaugiri" i "Reticent Wall", koji je osvojio prvu nagradu na "Međunarodnom festivalu" u Trentu u Italiji nalazi se i na nosačima zvuka "Svete Planine Svijeta" te "Pustinje Svijeta".

Skladao je glazbu za film redatelja Tomislava Rukavine "Dreamscape", prikazan na **EXPO 2000 u Hannoveru**. 

Od 2001. do danas surađuje sa redateljem Zdravkom Mustaćem, te sklada glazbu za njegove filmove "Sjeti se Sali", "Rat za Harmagedon", "Zramanja i Po", "Morena", ˝Sinaj˝, te "Bastion". 

U listopadu 2001. osvaja specijalnu nagradu Međunarodnog udruženja turističkih novinara FIJET na "Međunarodnom festivalu turističkog filma" u Splitu za autorski film "Croatian Dream", a 2004. za "Croatian Dream Dubrovnik", kao i Posebnu nagradu gradonačelnika Karlovyh Vary (Češka).

Meštrovićev autorski CD pod naslovom **"Zvuci Velebita"** distribuiran je u nakladi od 45.000 primjeraka uz ugledni časopis "National Geographic".

U listopadu 2005. osvaja nagradu za najbolji turistički film u svim kategorijama na međunarodnom festivalu **"Tourfilm" u Poznanu**.

Kao skladatelj i redatelj, ostvaruje projekt promocije hrvatske spomeničke baštine pri UNESCO-u.

Surađuje kao klavirski aranžer na gotovo svim albumima crossover pijaniste Maksima Mrvice.

Godine 2009. osniva ansambl **"Orient Expresto"** za dva klavira i udaraljke sa pijanisticom Kristinom Bjelopavlović i udaraljkašem Bornom Šercarom te s njima uspješno nastupa u Beču, Tokiju, Zagrebu, Dubrovniku i ostalim gradovima u Hrvatskoj.

Godina 2010. posebno je bogata za Meštrovića. Muzički Informativni Centar objavljuje njegov notni materijal za dva klavira **"Twenty Fingers" Arhivirano 2013-10-29 na Wayback Machine-u**, dok on završava autorsku glazbu za serijal Stipe Božića **"Pustinje Svijeta"**, dobija nagradu **"Oktavijan"** na "Danima hrvatskog filma" za film **"Hercegovina - Zemlja Svjetlosti"**, za **EXPO u Shangaju** sklada glazbu za hrvatski paviljon, Aquarius Records objavljuje mu autorski CD **"Deserts Of The World"** nominiran za Porina 2011. te osvaja nagradu **"Baldo Čupić"** za najbolji nacionalni turistički film **"Zagreb Zagreb"** koja uključuje i prikazivanje filma u 50 država širom svijeta.

Potkraj 2012. godine počinje suradnju s ansamblom "Sudar Percussion", gdje osim kao pijanist sudjeluje i kao autor. Nakon odličnih zajedničkih koncerata Sudara i Mateja, u travnju 2013. započinje zajedničko snimanje autorskog albuma radnog naziva **"CROATIAN EAT SUITE"**.

U srpnju 2013. vlastitom skladbom **"Neka Uđu"** - pisanom za udaraljkaški ansambl Sudar Percussion, Simfonijski orkestar Muzičke akademije iz Zagreba, Zbor Libertas i ansambl Linđo - otvara 64. Dubrovačke ljetne igre. 

Redoviti je član Hrvatskog društva skladatelja i Hrvatske zajednice samostalnih umjetnika.

Nagrade i priznanja
-------------------

* Nagrada Grada Zagreba za izvanrednu realizaciju hrvatskog paviljona i izložbe na Svjetskoj izložbi EXPO ’98. u Lisabonu.
* Nagradu Oktavijan na Danima hrvatskog filma za film "Hercegovina - Zemlja Svjetlosti"
* Posebna nagrada gradonačelnika Karlovyh Vary za film "Croatian Dream Dubrovnik"
* Nagrada za najbolji turistički film u svim kategorijama na međunarodnom festivalu "Tourfilm" u Poznanu.
* Film **"Zagreb Zagreb"** - dobitnik je nagrade Baldo Čupić za najbolji nacionalni turistički film na međunarodnom festivalu turističkog filma - IPF' CRO. u Solinu. Grand Prix Italia - na 47.međunarodnom festivalu turističkog filma u Lecceu. Arara de Bronze - međunarodni festival turističkog filma TourFilm Brazil.

Vanjske poveznice
-----------------

* Hrvatsko društvo skladatelja – Matej Meštrović (životopis) Arhivirano 2013-10-29 na Wayback Machine-u
* Sudar Percussion – Matej Meštrović (životopis) Arhivirano 2013-10-29 na Wayback Machine-u (`en`)
* Matej Meštrović – Službeni Sound Cloud Kanal
* Le Petit Festival du Théâtre 2012 – Croatia meets Japan: Matej Mestrovic (`en`)
* HDS ZAMP – Matej Meštrović: „Prava vrijednost glazbe ne mjeri se veličinom publike" (intervju)
* Večernji.hr – Novi instrumentalni album Mateja Meštrovića: Deserts of the World
* Večernji.hr – Pijanist koji s udaraljkašima svira glazbu iz filmova
* Discogs.com – Matej Meštrović (diskografija) (`en`)